Document ID: /roh_data/filtered/fineweb-2-filterrobots_roh.jsonl.gz/72679

Il Cussegl federal vul sminuir ils custs che las regulaziuns chaschunan tar interpresas. Il minister d’economia Guy Parmelin ha preschentà in messadi per ina lescha da levgiament per interpresas. Sch'i va per novas regulaziuns duain era ils custs per interpresas giugar ina rolla. Era duai la purschida electronica dals uffizis sa meglierar. Cun process electronics pli effizients duai la chargia cunzunt per interpresas pitschnas sa reducir.
Deliberà ha il Cussegl federal er il messadi per in frain da regulaziuns. Quel prevesa ch’il parlament pudess be pli decider regulaziuns che chaschunan gronds custs per interpresas – sch’i dat ina maioritad qualifitgada. Tge che quai vul dir exact fiss anc d’elavurar. Il messadi è elavurà sin incumbensa dal parlament. Il Cussegl federal refusa il frain damai che quel na saja betg qualifitgà. Ed i duvrass dasper ina midada da la constituziun, era in'adattaziun da la lescha parlamentara.